C 252/70
EL
Επίσημη Εφημερίδα της Ευρωπαϊκής Ένωσης
17.7.2023
Αιτήματα Ο προσφεύγων ζητεί από το Γενικό Δικαστήριο: — να ακυρώσει τον κανονισμό ΕΕ 2023/571 του Συμβουλίου, της 13ης Μαρτίου 2023, για την εφαρμογή του κανονισμού (ΕΕ) αριθ.
269/2014 σχετικά με περιοριστικά μέτρα για ενέργειες που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας (ΕΕ 2023, L 75 I, σ.
1), καθόσον αφορά τον προσφεύγοντα· — να ακυρώσει την απόφαση (ΚΕΠΠA) 2023/572 του Συμβουλίου, της 13ης Μαρτίου 2023, για την τροποποίηση της απόφασης 2014/145/ΚΕΠΠΑ σχετικά με περιοριστικά μέτρα όσον αφορά δράσεις που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας (ΕΕ 2023, L 75 I, σ. 134), καθόσον αφορά τον προσφεύγοντα· — συνεπακόλουθα, να υποχρεώσει το Συμβούλιο να αφαιρέσει το όνομα του προσφεύγοντος από τα παραρτήματα της απόφασης 2023/572/ΚΕΠΠΑ του Συμβουλίου, της 13ης Μαρτίου 2023, και του εκτελεστικού κανονισμού (ΕE) 2023/571 του Συμβουλίου, της 14ης Μαρτίου 2023, για την τροποποίηση της απόφασης 2014/145/ΚΕΠΠΑ σχετικά με περιοριστικά μέτρα όσον αφορά δράσεις που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας· — να καταδικάσει το Συμβούλιο στα δικαστικά έξοδα, συμπεριλαμβανομένων των εξόδων στα οποία υποβλήθηκε ο προσφεύγων.
Λόγοι ακυρώσεως και κύρια επιχειρήματα Προς στήριξη της προσφυγής ο προσφεύγων προβάλλει τρεις λόγους. 1.
Ο πρώτος λόγος στηρίζεται σε πρόδηλη πλάνη κατά την εκτίμηση των πραγματικών περιστατικών.
2. Ο δεύτερος λόγος στηρίζεται σε ένσταση ελλείψεως νομιμότητας του άρθρου 1, στοιχεία δ' και ζ', του κανονισμού (ΕΕ) 2022/330 του Συμβουλίου, της 25ης Φεβρουαρίου 2022, για την τροποποίηση του κανονισμού (ΕΕ) αριθ.
269/2014, καθόσον η διάταξη αυτή προσβάλλει τις αξίες της ελευθερίας και του κράτους δικαίου που κατοχυρώνονται στο άρθρο 2 ΣΛΕΕ και παραβιάζει τις αρχές της προβλεψιμότητας των πράξεων της Ένωσης και της αναλογικότητας. 3.
Ο τρίτος λόγος στηρίζεται σε προσβολή των δικαιωμάτων άμυνας, του δικαιώματος αποτελεσματικής δικαστικής προστασίας και του δικαιώματος πραγματικής προσφυγής.
Προσφυγή της 24ης Μαΐου 2023 — Birių Krovinių Terminalas κατά Συμβουλίου (Υπόθεση T-287/23) (2023/C 252/84) Γλώσσα διαδικασίας: η αγγλική Διάδικοι Προσφεύγουσα: Birių Krovinių Terminalas UAB (Klaipeda, Λιθουανία) (εκπρόσωπος: V. Ostrovskis) Καθού: Συμβούλιο της Ευρωπαϊκής Ένωσης
Αιτήματα Η προσφεύγουσα ζητεί από το Γενικό Δικαστήριο: — να ακυρώσει τα το άρθρο 2ζ, παράγραφοι 1 και 1α της απόφασης 2012/642/ΚΕΠΠΑ του Συμβουλίου, της 15ης Οκτωβρίου 2012, σχετικά με περιοριστικά μέτρα λόγω της κατάστασης στη Λευκορωσία και της εμπλοκής της Λευκορωσίας στην ρωσική επίθεση κατά της Ουκρανίας, όπως τροποποιήθηκε με την απόφαση 2023/421/ΚΕΠΠΑ του Συμβουλίου, στο μέτρο που τόσο οι προβλεπόμενες σε αυτό απαγορεύσεις μεταβίβασης ποτάσας από τη Λευκορωσία όσο και οι απαγορεύσεις σε οικονομικούς φορείς της Ένωσης να παρέχουν, αμέσως ή εμμέσως, τεχνική βοήθεια, υπηρεσίες μεσιτείας, χρηματοδότησης ή χρηματοδοτικής βοήθειας, περιλαμβανομένων των χρηματοπιστωτικών παραγώγων, καθώς και ασφάλισης και αντασφάλισης, που σχετίζονται με τους ίδιους (στο εξής από κοινού: επίμαχους περιορισμούς), απαγορεύουν τη μεταβίβαση ποτάσας από τη Λευκορωσία μέσω του εδάφους της Λιθουανίας, ιδίως διά θαλάσσης μέσω του λιμένα της Klaipeda.